Qui fou Carme Recasens?
Carme Recasens i Aubert (Barcelona, 1912 - Lisboa, 1979), de nom artístic Carmencita Aubert i, després, Carmelita Aubert, va ser una cantant i actriu catalana, artista de renom de la revista de varietats de la Barcelona dels anys trenta.
Filla de la famosa actriu de varietats Rafaela Aubert, coneguda com La Guayabita, el 1932 va formar duo a Barcelona amb el cantant de tangos Mario Visconti, que la faria popular en escenaris i gravacions discogràfiques. Va actuar als locals més selectes barcelonins, com la Granja Royal o la Maison Doreé. Va cantar tangos, valsos, jazz i cançons de moda del cinema americà, també registra discos i forma parella artística amb el famós còmic Carlos Saldaña, Alady. En el terreny escènic, el 1932 va protagonitzar amb l'humorista Josep Santpere la pel·lícula d'èxit Mercedes, dirigida a Barcelona per Josep Maria Castellví, amb el cantant argentí Héctor Morel. En aquell film va triomfar amb la interpretació del seu tema Alma de tango. El 1935 va protagonitzar Abajo los hombres, del director Valentín Rodríguez González, on va popularitzar el tango Clemencia.
La Ràdio Associació de Catalunya EAJ-15 va incloure-la entre els seus artistes i va augmentar la seva popularitat gràcies a la publicitat radiofònica, per exemple i especialment, per la cançó de Jaume Mestres i Pérez composta per publicitar el perfum Cocaína en flor. Amiga i col·laboradora de militants de la CNT, va fer gires per Espanya amb Celia Gámez. Quan va esclatar la Guerra Civil Espanyola es trobava immersa en una gira per Portugal, on va esdevenir primera vedet de revista musical i es casà. El 1944 va intentar tornar a Catalunya per gravar un disc i rodar una pel·lícula, però va ser detinguda a Madrid per la policia franquista. Quan la notícia és coneguda a Portugal, nombrosos artistes protesten davant de l'ambaixador espanyol i finalment és alliberada i retornada amb tren a Portugal sense tenir l'oportunitat de visitar a la seva família a Barcelona. A Lisboa va tenir una rebuda apoteòsica, aclamada per la gent del món de l'espectacle. Des d'aleshores s'instal·la definitivament com a vedet de revista a Portugal, on va residir fins a la seva mort l'any 1979.
Va ser una cantant i actriu catalana.